राही अस्थायी प्राध्यापक थे लेकिन अपनी प्रतिभा और लोकप्रियता में विश्वविद्यालय के प्रोफेसरों से दो कदम आगे थे। विश्वविद्यालय के उस समय के कुलपति बदरूद्दीन तैयब उनकी प्रतिभा के बहुत कायल थे और उनका बहुत सम्मान करते थे। बुजुर्गों के लिए यह भी ईर्ष्या का एक कारण था। परन्तु उनका हिन्दी में आने का किस्सा बिल्कुल अलग है। जब वे शोध कर रहे थे तभी उन्होंने अनुभव किया कि उर्दू को यदि भाषा के रूप में जीवित रहना है तो उसे देवनागरी लिपि अपनानी पड़ेगी। और यह बहस उन्होंने सन १९६० ई. से आरम्भ की। उनका कहना था कि उर्दू वालों का डर व्यर्थ है कि लिपि बदलने से भाषा समाप्त हो जाती है। यदि ऐसा होता तो मराठी और नेपाली देवनागरी लिपि में लिखी जाती हैं और अलग भाषा के रूप में उनकी पहचान है और विकास भी हुआ है।